Source: http://www.bitpress.ro/sport/dacia-mioveni-a-dat-cupa-muresencelor-in-cupa-romaniei-1251762
Timestamp: 2020-03-31 09:15:45+00:00

Document:
15 ian. 2020 | 22:08
Noul an competițional a început astăzi, în mod oficial, pentru handbalistele Daciei Mioveni cu meciul din șaisprezecimile Cupei României, disputat în Sala Sporturilor Trivale din Pitești. Partenerul de competiție a fost CSM Tg Mureș.
Pauza competițională a fost foarte zbuciumată pentru micul club din Mioveni, care bate încă de anul trecut la porțile marii performanțe în handbalul românesc. După o serie nefericită de accidentări care i-au subțiat dramatic lotul, dublată de incapacitatea președintelui Adrian Ștefan de a mai conduce clubul din cauza problemelor de sănătate, apele s-au limpezit și s-au așezat la club, se pare că într-un mod fericit, care dă speranță pentru îndeplinirea obiectivului mult visat, calificarea Daciei în Liga Florilor. În această perioadă tulbure, directorul sportiv Constantin Ciobanu a fost ”one-man show” la clubul din Mioveni.
Daniel Gheorghe l-a înlocuit pe Marius Dănuleț, revenind la cârma echipei pe care o cunoaște atât de bine.
CSM Tg Mureş este ocupanta locului doi în seria D a diviziei A. Echipa antrenată de Mihaela Evi a dat astăzi o replică frumoasă Daciei, contribuind la un joc alert, care a fost pe placul publicului.
Cu o echipă reinventată în ultima săptămână, în care au intrat (și vor mai intra) jucătoare cu experiență, echipa antrenată de Daniel Gheorghe a arătat mai matură, chiar dacă, așa cum ne așteptam, relațiile de joc în noua formulă sunt în stadiu incipient.
Experiența a făcut diferența în acest joc, chiar dacă s-a ratat destul de mult în situații excelente de gol sau de la 7 metri. Apărarea a recuperat multe mingi, iar Ionica Munteanu a dat încredere colegelor prin parade inspirate, așa cum a avut și Mihaela Constantin atunci când a intrat în teren (a apărat și un 7 m). Principalele marcatoare: Roxana Cîrjan 8 goluri, nou venita Alexandra Banciu a marcat de 7 ori, Diana Constantinescu de 6 ori, Anca Onicaș de 4 ori.
Dacia a fost la cârma meciului de la început până la sfârșit, inclusiv pe tabela de scor, care a consemnat scorul de 16-12 și o diferență de 6 goluri la final de meci, scor 33-27.
Așadar, Dacia s-a calificat în optimile Cupei României și așteaptă să-și afle următorul adversar, ce o va găsi mai întărită, pentru că noi jucătoare se alătură echipei de la Mioveni, care se bucură de o puternică susținere de la factorii locali de decizie, așa cum se întâmplă și la principala contracandidată la șefia seriei C, Activ Prahova Ploiești.
Activul nu a putut trece astăzi de HCM Slobozia, scor 19-24. Merg mai departe CSM București, Gloria Buzău, CSM Roman, CSU Cluj Napoca, Dinamo București, Minaur Baia Mare, Dunărea Brăila, HCM slobozia, Rapid București.
Ca de obicei, galeria Daciei a fost la înălțime, iar la finalul meciului fanii nu au uitat să o felicite pe sărbătorita zilei, Ioana Toader, care și-a încununat ziua de naștere cu această calificare, la care a și contribuit cu 2 goluri.
Au fost în tribună și fostele jucătoare ale Daciei, gemenele Ana și Emilia Ciontoiu, venite din Germania, unde s-au stabilit, pentru a-și da examenele la Universitate. Reîntâlnirea cu prietenele și colegele a fost emoționantă.
Dacia a dedicat victoria de astăzi fostului președinte Adrian Ștefan și contabilei clubului, Angi Dumitrașcu, cărora le urăm și noi însănătoșire grabnică.
După finalul de meci:
Dacia va juca vineri primul meci al anului din campionat, la Pitești, cu Național Rm Vâlcea.
Andreea Stângă (1g), Ioana Toader(2g), Anca Onicaș(4g), Andreea Ciolponea, Mihaela Constantin, Diana Constantinescu (6g), Costinela Dumitrache, Anisa Șeban, Geanina Pîrvulescu (3g), Daniela Necula, Iulya Taran (2g), Roxana Cîrjan (8g), Antonia Dalea, Ionica Munteanu, Alexandra Banciu (7g), Elena Deaconu. Antrenor Daniel Gheorghe
CSM TG Mureș
Ioana Ugran, Petruța Ola, Ioana Radu, Flavia Munteanu(4g), Carla Lăcătuș, Monica Barabaș(6g), Sarah Darie(3g), Andreea Târșoagă (7g), Ioana Stan, Alina Bucin (2g), Ioana Sîngeorzan, Tania Coșarcă, Roxana Guță, Luciana Bercea, Ilinca Postelnicu, C Ghemeș (5g) Antrenor Mihaela Evi
Arbitrii: M.Ghiorghisor(B)/M.State(BZ) | Observator: S.Ciurea(Dj)
Declarații Daniel Gheorghe
Declaratii președinte interimar CS Dacia Mioveni 2012
Taguri: handbal, cs dacia mioveni, cupa romaniei la handbal, csm tg mures, mihaela evi

References: CSM 

CSM 
 CSM 
 CSM 

CSM 
 csm